 WINNIE ONYANDO Na RUTH MBULA MASWALI yameibuka kuhusu hatua ya serikali ya kuwaweka wazee kupanga foleni kujisajili kwa mpango wa Inua Jamii ambao wakongwe wanapokea Sh2,000 kutoka kwa serikali kila mwezi. Hii ni baada ya mzee mmoja aliyekuwa na umri wa miaka 72 katika Kaunti ya Kisii kuanguka na kufariki akisubiri kujisajili katika mpango huo. Mzee huyo, James Momanyi, alianguka baada ya kupanga foleni kwa muda mrefu. Haikubainika mara moja chanzo halisi cha kifo chake kwa sababu chanzo kamili hutambulika kupitia upasuaji wa maiti, lakini familia yake ilisema mzee huyo hakuwa anaugua maradhi yoyote kabla ya kifo hicho. Alikuwa miongoni mwa mamia ya wakongwe waliojitokeza kusajiliwa kupokea fedha hizo katika usajili wa awamu ya pili unaoendelea kote nchini. Mpango huo unalenga kuwasaidia wanyonge katika jamii huku walengwa wakiwa wakongwe, mayatima na watu wanaoishi na aina mbalimbali za ulemavu. Wazee watakaosajiliwa katika awamu hii ya pili ya usajili ni wale wenye umri wa miaka 70 kwenda juu na wanaozongwa na umaskini. Usajili huu wa awamu ya pili ya mpango wa Inua Jamii unajiri kufuatia hatua ya Baraza la Mawaziri kuidhinisha usajili wa watu 500,000 kwa mpango huo katika mwaka wa kifedha wa 2023/2023. Kufikia Julai 2023, jumla ya watu 1,042,864 walikuwa wakifaidi kwa mpango huo kati ya idadi lengwa ya watu 1,233,129. Wakati huo huo, Gavana wa Nairobi Johnson Sakaja mnamo Alhamisi aliwatembelea wazee wanaoishi katika eneo la Huruma jijini Nairobi na kuahidi kushughulikia maslahi yao. Katika mtandao wake wa kijamii ya Instagram, Gavana Sakaja alisema kuwa ameagiza afisa anayesimamia masuala ya wazee Nairobi kuhakikisha kuwa wazee hao wanapata huduma bora za matibabu. “Tunalenga kuwapa wazee matumaini na kuwashughulikia ipasavyo,” Bw Sakaja akasema. Kadhalika, alieleza kuwa alikutana na mwenyekiti wa wazee hao ambaye alimtambulisha kama Bw Wafula. “Bw Wafula alinieleza changamoto wanazopitia na masuala ambayo angependa nishughulikie,” akaongeza Bw Sakaja. Kadhalika, alisema kuwa atajenga ukuta utakaozingira eneo hilo na hata kuimarisha usalama. Kwa upande mwingine, gavana huyo alisema kuwa aliwasiliana na Waziri wa Leba na Masilahi ya Kijamii Florence Bore ambaye alisema atahakikisha kuwa wazee hao wamesajiliwa katika mpango wa kupokea pesa za wazee. Kwenye video nyingine aliyoipakia kwenye mtandao wa kijamii wa X ambao ulifahamika kama Twitter, gavana Sakaja alionekana akitangamana na wazee hao huku wakicheka kwa furaha. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  